Walter Tavares

**Valteris Samuelis „Edis“ Tavarešas da Veiga** (, g. 1992 m. kovo 22 d.) – Žaliojo Kyšulio krepšininkas, žaidžiantis ACB lygoje besivaržančioje Madrido „Real“ komandoje.

V. Tavarešas yra vienas iš geriausių Eurolygos žaidėjų ir yra daugiausiai atlikęs blokų Eurolygos istorijoje.

## Karjera

Valteris Tavarešas gimė mažoje Majo saloje Žaliajame Kyšulyje. Paauglystėje darbavosi pardavėju savo mamos krautuvėje, laisvalaikiu žaisdavo futbolą. 2009 m. vienas vokiečių turistas pastebėjo aukštaūgį jaunuolį ir supažindino jį su Rauliu Rodrigesu, kuris darbavosi „Gran Canaria“ klubo jaunimo akademijoje. Netrukus Tavarešas persikėlė į Gran Kanariją ir pradėjo ten krepšininko karjerą.

### Las Palmo „Gran Canaria“ (2009–2015 m.)
Nuo 2009 iki 2011 m. jis žaidė Las Palmo „Gran Canaria“ jaunimo komandoje. 2011 m. jis buvo išnuomotas į Las Palmo „Unión Baloncesto“ komandą, kurioje rungtyniavo visą 2011–2012 m. sezoną. 2012 m. jis sugrįžo į Las Palmo „Gran Canaria“ ir debiutavo ACB lygoje.

2014 m. NBA naujokų biržoje 43-uoju šaukimu jį pasirinko Atlantos „Hawks“ komanda. Jis tapo pirmuoju Žaliojo Kyšulio krepšininku, kurį pašaukė NBA naujokų biržoje. V. Tavarešas nusprendė pasilikti Las Palmo komandoje 2014–2015 m. sezone.

### Atlantos „Hawks“ (2015–2016 m.)
2015 m. liepos 6 d. jis prisijungė prie Atlantos „Hawks“ komandos NBA vasaros lygoje, o po kelių dienų pasirašė kelerių metų sutartį su komanda. Jis debiutavo NBA 2015 m. spalio 29 d. pergalingose rungtynėse prieš Niujorko „Knicks“. Rungtynėse jis pelnė vieną tašką ir atkovojo vieną kamuolį. Didžiąją dalį savo debiutinio sezono praleido NBA D-lygoje, žaisdamas Ostino „Spurs“, Klivlando „Charge“ ir Beikersfildo „Jam“ komandose. 2016 m. spalio 31 d. Atlantos „Hawks“ nutraukė jo sutartį. Su komanda jis iš viso sužaidė tik 12 rungtynių.

### „Raptors 905“ (2016–2017 m.)
2016 m. lapkričio 12 d. jis prisijungė prie „Raptors 905“ komandos. V. Tavarešas buvo išrinktas į visų žvaigždžių rungtynes ir sezono pabaigoje jis buvo išrinktas lygos geriausiai besiginančiu žaidėju ir pateko į simbolinę visos NBA D-lygos pirmąją komandą.

### Klivlando „Cavaliers“ (2017 m.)
2017 m. balandžio 12 d. jis prisijungė prie Klivlando „Cavaliers“ komandos. Tą pačią naktį jis sužaidė savo pirmąsias ir paskutines rungtynes su komanda. Rungtynėse prieš Toronto „Raptors“ jis sužaidė 24 minutes, pelnė 6 taškus, atkovojo 10 kamuolių ir užskaitė 6 blokus. Dėl rankos traumos jis nežaidė 2017 m. atkrintamosiose rungtynėse. Spalio 11 d. Klivlando „Cavaliers“ nutraukė jo sutartį.

### Sugrįžimas į „Raptors 905“ (2017 m.)
V. Tavarešas trumpam sugrįžo į „Raptors 905“ komandą, su kuria sužaidė vienas rungtynes.

### Madrido „Real“ (2017–dabar)
2017 m. lapkričio 10 d. jis prisijungė prie Madrido „Real“ komandos. 2018 m. komanda tapo ACB ir Eurolygos čempionais. Debiutiniame sezone jis vidutiniškai pelnė 6,5 taškus ir atkovojo 5,3 kamuolius per rungtynes.

2021-2022 m. Eurolygos sezone jis vidutiniškai pelnė 18,4 taškus per rungtynes – daugiausiai karjeroje.

## Šalies rinktinė
V. Tavarešas atstovavo Žaliojo Kyšulio vyrų krepšinio rinktinei 2013 m. Afrikos krepšinio čempionate, kuriame rinktinė iškovojo šeštą vietą. Jis negalėjo atstovauti rinktinei 2015 m. Afrikos čempionate, dėl nesuderinamų tvarkaraščių. Jis sugrįžo į rinktinę 2021 m. Afrikos čempionatui, kuriame jis atvedė komandą į ketvirtą vietą. V. Tavarešas buvo išrinktas į simbolinę turnyro geriausių žaidėjų komandą.

2023 m. jis padėjo rinktinei pirmą kartą istorijoje patekti į pasaulio krepšinio čempionatą. Žaliasis Kyšulys, būdamas 64-oje vietoje, turnyre buvo žemiausias pagal FIBA reitingą, bei tapo mažiausia valstybė istorijoje, kuri pateko į pasaulio krepšinio čempionatą.

### Dalyvavimas čempionatuose

|}

## Pasiekimai

### Eurolyga

* 2018, 2023 m. Eurolygos čempionas
* 2023 m. Eurolygos finalo ketverto naudingiausias žaidėjas
* 2021–2023 m. Visos Eurolygos pirmosios komandos narys
* 2019 m. Visos Eurolygos antrosios komandos narys
* 2019, 2021, 2023 m. Eurolygos geriausiai besiginantis žaidėjas

### ACB

* 2018, 2019, 2022, 2024, 2025 m. ACB čempionas
* 2022 m. ACB finalų naudingiausias žaidėjas
* 2018–2022 m. Ispanijos krepšinio supertaurės čempionas
* 2022 m. Ispanijos krepšinio supertaurės finalų naudingiausias žaidėjas
* 2024 m. Ispanijos krepšinio taurės čempionas
* 2019, 2021, 2023 m. Visos ACB pirmosios komandos narys
* 2020, 2022 m. Visos ACB antrosios komandos narys
* 2021–2023 m. ACB geriausiai besiginantis žaidėjas

### NBA D-lyga

* 2017 m. NBA D-lygos geriausiai besiginantis žaidėjas
* 2017 m. Visos NBA D-lygos pirmosios komandos narys

## Išnašos